钦定古今图书集成/明伦汇编/氏族典/第202卷 > 高慎
## 钦定古今图书集成/明伦汇编/氏族典/第202卷 > 高慎

按《北齐书高干传》：“干弟慎，字仲密，颇涉文史。魏中兴
初，除沧州刺史、东南道行台尚书。太昌初，迁光州刺
史，加骠骑大将军、仪同三司。时天下初定，听慎以本
乡部曲数千人自随。慎为政严酷，又纵左右，吏民苦
之。兄干死，密归高祖，高祖以为大行台左丞，转尚书，
当官无所回避，时咸畏惮之。安州民不宾王化，寻以”
慎为行台仆射，率众讨平之。天平末，拜侍中，加开府。
元象初，出为兖州刺史。寻征为御史中尉，出为北豫
州刺史，据武牢降西魏。慎先入关。周文帝率众东出，
高祖破之于邙山。慎妻子将西度，于路尽擒之。高祖
以其勋家，启慎一房，配没而已。